ระเบียบกระทรวงแรงงานและสวัสดิการสังคม
ระเบียบกระทรวงแรงงานและสวัสดิการสังคม
ว่าด้วยการโฆษณาการจัดหางาน
พ.ศ. ๒๕๔๕[๑]
 

อาศัยอำนาจตามความในมาตรา ๖๖ แห่งพระราชบัญญัติจัดหางานและคุ้มครองคนหางาน
พ.ศ. ๒๕๒๘ ประกอบความในข้อ ๙ แห่งระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ รัฐมนตรีว่าการกระทรวงแรงงานและสวัสดิการสังคมจึงวางระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบกระทรวงแรงงานและสวัสดิการสังคมว่าด้วยการโฆษณาการจัดหางาน
พ.ศ. ๒๕๔๕"

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบกระทรวงแรงงานและสวัสดิการสังคม
ว่าด้วยการโฆษณาการจัดหางาน พ.ศ. ๒๕๓๘

ข้อ ๔ ในระเบียบนี้
ข้อความ หมายความรวมถึงการกระทำให้ปรากฏด้วยตัวอักษร ภาพภาพยนตร์
แสง เสียง เครื่องหมายหรือการกระทำใด ๆ ที่ทำให้บุคคลทั่วไปสามารถเข้าใจความหมายได้
โฆษณาการจัดหางาน หมายความรวมถึงกระทำการไม่ว่าโดยวิธีใด
ๆ ให้ประชาชนเห็นหรือทราบข้อความ เพื่อประโยชน์ในการจัดหางาน
สื่อโฆษณา หมายความว่า สิ่งที่ใช้เป็นสื่อในการโฆษณา เช่น
หนังสือพิมพ์สิ่งพิมพ์ วิทยุกระจายเสียง วิทยุโทรทัศน์ ไปรษณีย์โทรเลข โทรศัพท์
ป้าย หรือผ่านเครือข่ายระบบอินเตอร์เน็ต

หมวด
๑
การโฆษณาการจัดหางานในประเทศ
 

ข้อ ๕ การโฆษณาการจัดหางานในประเทศ
จะต้องไม่ใช้ข้อความอันไม่เป็นธรรมหรือก่อให้เกิดผลเสียหายแก่คนหางาน
ข้อความดังต่อไปนี้
ถือเป็นข้อความที่อาจก่อให้เกิดผลเสียหายต่อคนหางาน
(๑) ข้อความที่เป็นเท็จหรือเกินความจริง
(๒)
ข้อความที่จะก่อให้เกิดความเข้าใจผิดในสาระสำคัญเกี่ยวกับการจัดหางานไม่ว่าจะกระทำโดยใช้หรืออ้างอิงตำแหน่งงาน
จำนวนคนหางาน อัตราค่าจ้าง และสัญญาจ้างของนายจ้าง
อันไม่เป็นความจริงหรือเกินความจริงหรือไม่ก็ตาม
(๓)
ข้อความที่เป็นการสนับสนุนโดยตรงหรือโดยอ้อมให้มีการจัดหางานโดยฝ่าฝืนพระราชบัญญัติจัดหางานและคุ้มครองคนหางาน
พ.ศ. ๒๕๒๘

ข้อ ๖ ให้ผู้รับอนุญาตจัดหางาน
ซึ่งจะโฆษณาการจัดหางานในประเทศแจ้งข้อความที่จะโฆษณาให้นายทะเบียนจัดหางานแห่งท้องที่ที่สำนักงานตั้งอยู่ทราบล่วงหน้าอย่างน้อยสามวัน
ก่อนที่จะทำการโฆษณา และโฆษณาข้อความตามที่แจ้งต่อนายทะเบียนเท่านั้น

ข้อ ๗ ในกรณีที่นายทะเบียนจัดหางานกลาง
หรือนายทะเบียนจัดหางานจังหวัดเห็นว่าการโฆษณาการจัดหางานโดยทางสื่อโฆษณาใดฝ่าฝืนข้อ
๕ ให้ออกคำสั่งอย่างใดอย่างหนึ่งหรือหลายอย่าง ดังต่อไปนี้
(๑) ให้แก้ไขข้อความหรือวิธีการในการโฆษณาการจัดหางาน
(๒)
ห้ามการใช้ข้อความบางอย่างที่ปรากฏในการโฆษณาการจัดหางาน
(๓)
ห้ามการโฆษณาการจัดหางานหรือห้ามใช้วิธีการนั้นในการโฆษณาการจัดหางาน
(๔)
ให้โฆษณาเพื่อแก้ไขความเข้าใจผิดของคนหางานที่อาจเกิดขึ้นแล้วโดยคำนึงถึงประโยชน์ของคนหางาน
ประกอบกับความสุจริตใจในการกระทำของผู้กระทำการโฆษณาการจัดหางาน

ข้อ ๘ ในกรณีที่นายทะเบียนจัดหางานกลาง
หรือนายทะเบียนจัดหางานจังหวัดมีเหตุอันควรสงสัยว่าข้อความใดที่ใช้ในการโฆษณาการจัดหางานเป็นเท็จหรือเกินความจริงตามข้อ๕
(๑) ให้ออกคำสั่งให้ผู้รับอนุญาตจัดหางานพิสูจน์เพื่อแสดงความจริงได้
ในกรณีที่ผู้รับอนุญาตจัดหางานอ้างอิงตำแหน่ง จำนวนคนหางาน
อัตราค่าจ้างและสัญญาจ้างของนายจ้างหรือยืนยันข้อเท็จจริงอันใดอันหนึ่งในการโฆษณาการจัดหางาน
ถ้าผู้รับอนุญาตจัดหางานไม่สามารถพิสูจน์ได้ว่าข้อความที่ใช้ในการโฆษณาการจัดหางาน
เป็นความจริงตามที่กล่าวอ้าง
ให้นายทะเบียนจัดหางานกลางหรือนายทะเบียนจัดหางานจังหวัด ออกคำสั่งตามข้อ ๗ ได้
และให้ถือว่าผู้รับอนุญาตจัดหางานรู้หรือควรรู้ว่าข้อความนั้นเป็นความเท็จ

ข้อ ๙ ผู้รับอนุญาตจัดหางานผู้ใดสงสัยว่าการโฆษณาการจัดหางานของตนจะเป็นการฝ่าฝืน
หรือไม่เป็นไปตามระเบียบนี้ ผู้รับอนุญาตจัดหางานผู้นั้นอาจขอให้นายทะเบียนจัดหางานกลาง
หรือนายทะเบียนจัดหางานจังหวัด พิจารณาให้ความเห็นในเรื่องนั้นก่อนทำการโฆษณาการจัดหางานได้
ในกรณีนี้นายทะเบียนจัดหางานกลางหรือนายทะเบียนจัดหางานจังหวัดจะต้องให้ความเห็นและแจ้งให้ผู้ขอทราบภายในเจ็ดวันนับแต่วันที่ได้รับคำขอ
ถ้าไม่แจ้งภายในกำหนดระยะเวลาดังกล่าวให้ถือว่าให้ความเห็นชอบแล้ว
การให้ความเห็นของนายทะเบียนจัดหางานกลาง
หรือนายทะเบียนจัดหางานจังหวัดตามวรรคหนึ่งไม่ถือว่าเป็นการตัดอำนาจของนายทะเบียนจัดหางานกลางหรือนายทะเบียนจัดหางานจังหวัดที่จะพิจารณาวินิจฉัยใหม่เป็นอย่างอื่นเมื่อมีเหตุอันสมควร

หมวด ๒
การโฆษณาการจัดหางานเพื่อไปทำงานในต่างประเทศ
 

ข้อ ๑๐ การโฆษณาการจัดหางานเพื่อไปทำงานในต่างประเทศ
ให้ผู้รับอนุญาตประกาศหรือโฆษณาข้อความตามที่ระบุไว้ในหนังสืออนุญาตให้รับสมัครคนหางานเป็นการล่วงหน้า
(จต. ๒) หรือหนังสืออนุญาตให้ขยายเวลารับสมัครคนหางานเป็นการล่วงหน้า (จต. ๒ ก) และให้ระบุตำแหน่งงาน
จำนวนคนหางาน อัตราค่าจ้าง คุณสมบัติของคนหางาน ลักษณะของงานและเลขที่ใบอนุญาตจัดหางานให้ชัดเจน

ข้อ ๑๑ กรณีที่ผู้รับอนุญาตมีความประสงค์ที่จะโฆษณาข้อความอื่นนอกเหนือไปจากที่กำหนดในข้อ
๑๐ ให้นำความในข้อ ๕ ข้อ ๖ ข้อ ๗ ข้อ ๘ ข้อ ๙ ในหมวด ๑ มาใช้บังคับโดยอนุโลม



ประกาศ ณ วันที่ ๒๖ เมษายน พ.ศ. ๒๕๔๕
เดช บุญ - หลง
รัฐมนตรีว่าการกระทรวงแรงงานและสวัสดิการสังคม






















วิภา/ผู้จัดทำ
๑๒ มีนาคม ๒๕๕๕














[๑] ราชกิจจานุเบกษา
เล่ม ๑๑๙/ตอนพิเศษ ๓๘ ง/หน้า ๕๑/๑ พฤษภาคม ๒๕๔๕